Dronning Sonjas Skolepris

Dronning Sonjas skolepris tildeles en skole som har utmerket seg ved å praktisere likeverd og inkludering på en fullverdig måte. Prisen er en pengesum på NOK 150 000 og en litografi av kunstneren Eli Hovdenak. Bildet heter ”Inn i varmen” og er utviklet spesielt for prisen.

Vurderingskriterier
I de spesifiserte kriteriene for prisen blir det understreket at vinneren av Dronnings Sonjas skolepris:
 
•	ivaretar elevenes rettigheter for deltagelse og medbestemmelse
•	praktiserer tilpasset opplæring på en fullverdig måte
•	sørger for at alle elever kan føle trygghet og tilhørighet på skolen
•	legger vekt på at hver enkelt skal få positiv oppmerksomhet
•	har en helhetlig og langsiktig plan for å realisere likeverd og inkludering som involverer elever, foreldre, lærere og skoleleder 

Juryen
Dronning Sonjas skolepris administreres av Utdanningsdirektoratet. 

Juryen er ledet av professor dr philos Edvard Befring

Jurymedlemmer: 
Utdanningsforbundet ved leder Helga Hjetland
Sametinget ved høgskolelektor Jan Henry Keskitalo
Foreldreutvalget for grunnskolen ved leder Loveleen Rihail Brenna
Elevorganisasjonen ved leder Vibeke Mohn Herberg
KS ved rådgiver Karianne Osborg
Utdanningsdirektoratets råd for inkluderende opplæring ved leder Åse Wrålsen

Juryens konklusjon
Flere gode kandidater var med i den avsluttende juryvurderingen, blant annet Kjølberg skole i Fredrikstad, Bjørnholt skole i Oslo, Steinkjer skole, Kastellet skole i Oslo og Apeltun skole i Bergen. Juryen kunne til slutt samles om Apeltun skole i Bergen. 

Årets vinner har dokumentert et målrettet og vellykket arbeid for å fremme likeverd og inkludering. På grunnlag av søknaden og ut fra presentasjonen på skolens hjemmeside, imøtekommer denne skolen alle vurderingskriteriene på en overbevisende måte. 

En samstemmig jury kan på denne bakgrunn konkludere med at Apeltun skole i Bergen er en verdig vinner av Dronning Sonjas skolepris for 2007. 

Juryens begrunnelse 
Skolens innhold og arbeidsopplegg er preget av en pedagogisk helhetstenkning, med fokus på ivaretakelse av hvert enkelt barns utviklings- og læringsbehov.  Skolen legger vekt på pedagogisk videreutvikling ved blant annet å gi de ansatte faglige utviklingsmuligheter. I inneværende skoleåre deltar mange på et studium med temaet filosofi, etikk og læring.
 
Hver morgen åpner dagen med felles morgensamling som fungerer som en fellesnevner for en sosial, inkluderende og lærende arena hvor emner som alt fra kunstformidling (ord, bilder og toner), opplæring i demokratiske spilleregler i skolesamfunnet, kamp mot mobbing og barnas egne formidlinger/framsyninger av tilegnete ferdigheter står i fokus. Allsangen har vært meget sentral i disse morgensamlingene. Etterpå er det en stille lesestund for hele skolen.

Gjennom utviklingssamtaler med foreldre og barn, blir det utformet individuelle planer og mål for det enkelte barn, noe som gir trygghet både for foreldre og barnet. I samsvar med Kunnskapsløftet, vektlegges de grunnleggende ferdighetene.

Apeltun skole er arkitektonisk utformet slik at det gis muligheter for tilpasset opplæring på alle plan og likeverdige læringsmuligheter for alle. Skolen er bygget og utformet for å ta i mot barn med spesielle behov og rettigheter. Utemiljøet er derfor også lagt til rette for absolutt alle.

Skolen legger systematisk til rette for at alle skal oppleve å lykkes med noe. Barn som for eksempel sliter med å knekke lesekoden får muligheter til å oppleve at de mestrer andre aktiviteter, som å klatre, løpe, spille ball eller danse.

Skolen legger stor vekt på fysisk aktivitet og livsutfoldelse og alle trinnene har uteskole en dag i uken. Da er elevene ute hele dagen, uansett vær. Uteskolearenaen anses like viktig som læringsarenaene inne, og her vektlegges fagene natur og miljø, kost og ernæring, matematikk og kroppsøving.
 
Apeltun skole har fått mandat fra Bergen kommune til å profilere kunst og kultur, natur og miljø og idrett. Det understrekes at dette er en forpliktelse en har tatt på
alvor, og som skolen er glad for å ivareta. I de lokale læreplanene er den grunntanken blitt nedfelt at alle skal få lik sjanse til å oppdage sine egne kunstneriske evner innen ulike felt. 

Juryen har merket at alle barna deltar i den filosofiske samtalen ledet av en voksen. Her lærer en å tenke og gruble på de store spørsmålene i livet. De ansatte skoleres i den sokratiske samtalen. Dette er et opplegg som utrykker respekt for det enkelte barn og som samtidig muliggjør reflektert læring av grunnleggende verdier og etiske normer. 

Som et utgangspunkt ble det fra starten implementert viktige holdninger som preger skolehverdagen. Som skolen selv har uttrykt det, så er det to typer mennesker på Apeltun skole – voksne og barn: ”Alle de ansatte ved skolen er voksne for barna i skolehverdagen og de forplikter seg til å møte barna med respekt. Hvert barn er unikt – ikke med begrensninger, men med mange muligheter og ulike intelligenser. 

Skolen har elever og ansatte fra forkjellige land og kulturer. Foreldre, barn og ansatte deltar på flere faste arrangementer gjennom året. Barn, foreldre og ansatte var alle med da skolens plattform ble dannet, som grunnlag for skolens visjon, verdier og løfter. 

Skolens visjon er: Vi vil se stjerner!